Gõykar Orde Tokleche?
 To dis Aitar aslo. Sokallchea vellar Ponnje asloli ek zomat sompoun ghora portopacho vell zal'lo. Dekhun, Ponnje Kadamba bos-sttendar 'shuttle service' bosi khatir tikett kaddunk vollint ubo ravlom. Tiketti khatir voll borich lamb asli. 'Shuttle'-acheo tin gaddyo legit ghalear sompchinam titli lamb! Monant mhonnlem, ghora pavtasor pott fattik tenktolem. Jevunuch yeunk zay aslo!
 Atam mhonnlem, oso vollint ubo ravlam to, mhozo khub vell osoch vetolo. Atam korop kitem? Sokallim oxeoch 'headlines' vachlolem khobram-potr bariksannem vachunk survat keli. Don mintam legit zaunk naslim. Okosmat ek mottvich ostori, mhojea mukhar tikett kaddunk ubi ravlole, novich kurta-pentt ghaun vontt rongoylole kristanv ostorexim yeun ubi ravli. Hanvem ticher voir-sokoil nodor bhonvddaili. Zorui on-Gõykar asli, torui polleunk rit-mannsugechi distali.
 Her mat raff distat. Tinnem hansot, mhoje mukhar aslole ostorek inglezintlean sanglem, "mhojea vangdda anik teg zannam asat. Voll ekdom' lamb asa. Amchi matxe tikett kaddxi? " Tichem hem ulovp aikun, poilinch bhukek lagun bejar zal'le mhoje toklechi xir anik-ui fugli. Hi polleunk rit-mannsugechi dispi ostori oxem kitem tika sangta? Fattlean vollint ubi ravnk kitem zalam hika? Hika vegim pavonk zay, ani amkam naka? Oxem yevjitanach Gõykar ostoren tika sanglem.
 "Poixe di, kaddtam! " On-Gõykar ostoren, fattim-fuddem zait aplea hatantli xembor rupianchi nott Gõykar ostorechea hatant ditanch, mhojean tonddantlean utram futtlim - "tichi tikett kaddunk tum raji zata khori, punn tujea fattlean aslolean her kitleaxeach zannancher tum onit korta oxem disonam tuka? Tum korta tem sarkem na". Te on-Gõykar ostorek aikunche ani somzunche khatir hanvem mud'dom Inglezintlean sanglem. Mhojem hem uloup aikun, on-Gõykar ostori matxe kachabul zali. Tichea mukhamollacho rong bodol'lo. Tinnem Gõykar ostore mukhar hat fuddem kelo ani sanglem, "toxem zalear asum-di. Hanvuch fattlean vollint ubim ravun tikett kaddtam. " Zalear, te Gõykar ostoren, mhojea sangnneachi beporva korun tika kitem sangchem? "You don't worry, teo tiketti hanv mhaka mhunnon kaddtam". Hem aikun mhojem pasiens sarkench pirddear zalem. Mhojea fattlean asloleam Gõykaramnim-i dolleam mukhar kitem ghoddlam tem pollelem. Punn te oniti add tondd ugoddche bodlek te hat kovllun ani moneponn pangrun ogi asle.
 Anik kosloch upay hatant naslo dekhun, monantuch vichar korunk laglom - Gõykarank niti poros onit chodd avoddta. Dekhun to apleach Gõykaracher onit korunk matui fattim-fuddem zainam. Itlench nhoi, tor dusreamnim apleacher kelole oniti add aplo tallo ubarche bodlek, ti onit to moneponnan sonsunk raji asta. Dekhunuch dista, on-Gõykar Gõyant yevn Gõykaranchea naka sokoileo nokreo vhortat tednam, fur zavn uttche bodlek orde tokleho Gõykar tonddant bottam ghalun tim chokit asta.
 Halinch Mhapxeam thavn Ponnje portotalom. 'Local' vo thollave bosin vechea poros 'shuttle service' bosin gelear vegim pavtolom, oxem mhonnit Kadambache 'shuttle' bosint choddlom. Provas kortana bosint dog ixttinni disleo. Ek Gõykar, dusri Bharota bhaili. Dogaim khub mogan, apleponnan uloytana, gozali fokannam kortana distalim. Hatant aslole Limca pet-bottle-antlim tim ravon-thambun piyetalim. Gõykar ixttin matxe chodduch moddon-bagon, ani ulovn apli huxarkay dakovnk sodtali. Aple ixttinik ani bosintle asloleam her provaxeank-ui ti aplem veglleponn dakovnk sodtali hem thavem zatalem. Punn orth-buniag naslolem veglleponn ani motteponn oxem mhaka tori dislem tem. Bos Porvore Maruti 'showroom'-axim pavta mhonnosor Gõykar ixttinin pet bottle-int urlolea limcak ekuch ghontt marun ti botl khali keli. Ani dusrech goddiek bos Mandovi pular pavli. Aple ixttini thaim uloyt-hansot Gõykar ixttinin aplea hatantli botl zonelantlean bhair udkant xevttunk hat voir kelo. Zalear, Gõyam bhaile ixttinin, 'amchea desant oxem korinam zavnk kaido asa" oxem mhonnit botl bhair xevttupachi tinnem aple ixttinik addaili. Punn Gõykar ixttinik mat ti botl koxe-i toren bosintlean bhair xevttun aple ixttinik apli huxarkay dakovpachich asli.
 Dekhun, aplem chintop-yevzop asloli ixttin addaita tachi beporva korun, Gõykar ixttinin ti botl xekim dhanvte bosintlean bhair xevttili, ani apnnem mott'tem kitem kel'lea porim aple ixttinichea tonddak pollevnk lagli. Punn tichi ixttin taka eke vegllech nodren niyallit asli. Tich apli nodor te Gõyam bhaile ixttinin aplea bazun asloleam, bosintlea her provaxeancher bhonvddaili. Mhojer-ui ti poddli. "Hem re baba kitem? Tumkam kitem matui 'civic sense' na? Khoimsor-ui kitem-i? Oxem kitem tumchem hem? " Oxich kitem tachi hi nodor mhoje thaim pollet uloytali. Oxea vellar mhaka mhojich loz disli. Hanvem mhoji man dusre vatten ghunvddaili.
 Hi ek chalti ghoddnni khori, punn tantuntlean Gõykaranchem jem chitr ugddapem zata, tem Gõykarank sobhemazar rit-rovis, dekh nam tem dakoyta. Ek Gõyam bhaili monis, jika 'civic sense'-achi khori zann asa, ti aple Gõykar ixttinik riti udkachi battli bhair xevttichi nhoi mhunn sangta, ani ti Gõykar ixttin tiche sangnnechi beporva korun ti battli bhair xevttita! Gõykarachem hem koslem pixeponn?
 Toxem barik-barik pollevnk gelear, amkam Gõykarank 'civic sense'-uch na. Hachem khoreponn amkam Gõychea sabar zageancher - ganvant toxench xarant - dista. Choltam-bhonvtam dadlo monis khoimsor-ui, bhouxik zageancher legit bid-murvot dhorinastana mutunk ubo ravta. . . . Ganvant-xarant gel'le kodden Gõykar vatter vo bosint khavpak khann-pivonn gheta. . . ani tem khavun-piyevn zatoch riteo potio vo kagdam ani battleo rostear, bhouxik zageancher, khoinchea khoim xevttitat. Bosimnim ani bhouxik zageancher 'no smoking' mhonnlam astanam-i azu-bazun asloleanchi beporva korun te sigrett-viddi fuskait astat.
 Fattlea satolleamni anik ek gozal dolleank disli. Gõychem tem disallem. Aplo prochar korunk hea disallean lhan-lhan toktte korun te toktte rukha-zhaddancher khillaileat. Gõyant soglleach zageancher hem disun yeta. Atam, hench disallem, ek-don vorsam adim Gõyant zhaddam-peddam kabar kortat tednam 'zhaddank-ui mon'xa vori jiv asta. Tankam-i jiyevpachem asta, tankam-i dukh kitem ti somzota' oxe torecheo khobro, borovpam ani ogrlekh legit chhapun haddle. Ani az hench disallem teach jiv aslolea ani dukh somzotoleam zhaddam-rukhancher aple toktte khillaun tankam dukoytana dista. 'Padricho sermanv uniek nhoi' mhonntat toslich got mum hi?
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ► 2009 (26)
(29)
(14)
- Duxtt Zon'var! Mon'xantlem!
 - Mel'le Kuddik Okman Ho?
 - Gõykar Orde Tokleche?
 - Favona Tem Mellona?
 - Obsoegank Guneanvkari Konn?
 - 'Tum Konknni Pustok Kiteak Kaddina? '
- gõYkarancho Otmo!
 - Mon'xachem Mol Kitem?
 - ▼ July (14)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 